Paterna reforça la Setmana de la Mobilitat amb una variada oferta d'activitats infantils
13/09/2016

# Paterna reforça la Setmana de la Mobilitat amb una variada oferta d'activitats infantils

[![Semana de la Movilidad 2016](/images/noticias/2016/09/noticia-movilidad-01.jpg)](/images/noticias/2016/09/noticia-movilidad-01.jpg)

13.09.2016

Les activitats començaran divendres que ve 16 amb una vesprada infantil en el parc del Gran Teatre, amb jocs i tallers en què els més menuts aprendran els beneficis d'apostar per una mobilitat més sostenible

Amb motiu de la Setmana Europea de la Mobilitat, l'Ajuntament de Paterna ha organitzat una campanya per a conscienciar els ciutadans sobre l'ús de modes alternatius de transport a través d'un complet programa d'activitats.

Tal com ha explicat la regidor de Seguretat, Infraestructura i Medi Ambient, Nuria Campos, "aquest any hem volgut sumar-nos a la iniciativa amb un ambiciós programa d'activitats que servisca per a sensibilitzar els veïns i veïnes sobre els beneficis d'apostar per una mobilitat més sostenible", i en eixe sentit, ha afegit, "que en esta edició hem volgut fer major insistència en l'educació dels més xicotets a través de tallers didàctics, que els permeten conéixer els avantatges d'utilitzar mitjans de transport més respectuosos amb el medi ambient”.

Per això les jornades s'iniciaran divendres que ve 16 de setembre amb tallers infantils en el parc del Gran Teatre, on a més es col•locaran futbolins, taulers de tenis de taula i escultures en diferents places d'aparcament de la zona, així com un jardí urbà que els assistents podran ajudar a sembrar.

El dissabte 17, tindrà lloc una nova edició de la "Pedalada", una marxa ciclista en què cada any es donen cita més de 200 veïns de Paterna, amants de l'esport i aficionats a la bicicleta, que recorreran un circuit de 13 quilòmetres que tindrà com a punt de partida i de tornada l'Ajuntament i que arribarà fins a La Canyada, passant pel polígon de Tàctica i Font del Gerro. Després de la marxa, l'Ajuntament sortejarà una bici entre els participants.

Davall el lema "Xafa el carrer", el diumenge 18 al matí es tancarà el carrer Major als vianants i s'aprofitarà l'espai per a dur a terme diferents activitats infantils. A més s'instal•laran estands de cicloturisme, i tallers on els assistents podran posar a apunte les seues bicicletes i aprendre trucs per al seu manteniment.

Finalment, i coincidint amb el Dia Europeu sense Cotxes, el dimecres 21 i dijous 22, l'autobús municipal serà gratuït per als veïns i veïnes de Paterna durant tot el seu horari, afavorint que els ciutadans puguen deixar aparcats els seus vehicles i sumar-se a la iniciativa.